**Temetrius Jamel Morant** (hüüdnimega **Ja** [Dža]; sündinud 10. augustil 1999) on Ameerika Ühendriikide korvpallur, kes mängib 2019. aastast NBA klubis Memphis Grizzlies. Aastatel 2017–2019 mängis Morant USA üliõpilasliigas NCAA, kus esindas Murray State'i ülikooli.

Lapsepõlv
---------

Ja Morant sündis 1999. aastal. Tema isa oli endine korvpallur, kes on koos mänginud Ray Alleniga. Lapsepõlves õpetas isa Ja’d koduhoovis korvpalli mängima. Keskkoolis käis Morant Crestwoodis. Morant on Crestwoodi keskkooli läbi aegade suurim punktitooja ning tema suurimaks isiklikuks punktirekordiks jäi 47 punkti mängus.

Ülikool
-------

10. novembril 2017 tegi Morant debüüdi Murray State'i ülikooli eest, kui tõi 118 : 61 võidumängus Brescia ülikooli üle 7 punkti ja 11 resultatiivset söötu. Esimese kaksikduubli tegi Morant 12. detsembril 2017 Saint Louise ülikooli vastu, kui viskas 10 punkti, võttis 12 lauapalli ja andis 5 resultatiivset söötu. Esimese kolmikduubli tegi ta 28. detsembril, kui viskas 11 punkti, võttis 10 lauapalli ja andis 14 resultatiivset söötu. See oli Murray State'i ülikooli ajaloo teine kolmikduubel.

Oma esimesel ülikooliaastal viskas Morant keskmiselt 12,7 punkti, andis 6,3 resultatiivset söötu ja võttis 6,5 lauapalli mängus. Teisel ülikooliaastal viskas Morant keskmiselt 24,5 punkti, andis 10 resultatiivset söötu ja võttis 5,7 lauapalli mängus.

2018. aasta detsembri keskel ennustati üksmeelselt, et Morant kuulub viie parima hulka, kes valitakse NBA *draft*'is ning 2019. aasta jaanuaris ennustati, et ta võidakse valida isegi esimesena. Pärast hooaja lõppu teatas Morant, et kavatseb loobuda viimasest kahest ülikooliaastast ja annab ennast üles tulevases NBA *draft*'is. Kahe ülikoolihooaja jooksul teenis Ja Morant Lute Olsoni ja Bob Cousy nimelised auhinnad, 2019. aasta Ohio Valley konverentsi aasta mängija tiitli ja ka turniiri parima mängija tiitli.

NBA karjäär
-----------

### Memphis Grizzlies

Morant valiti 2019. aasta NBA *draft*'i teise valikuna Memphis Grizzliesesse, kellega ta allkirjastas 2. juulil ka lepingu. Morant tegi oma debüüdi NBA-s 23. oktoobril 2019 Miami Heati vastu, tuues mängus 14 punkti, 4 lauapalli ja 4 resultatiivset söötu. Moranti debüüthooaja keskmisteks näitajateks kujunesid 17,8 punkti, 3,9 lauapalli ja 7,3 tulemuslikku söötu mängus, mille eest teenis ta NBA aasta parima uustulnuka tiitli.

### Saavutused

* NBA aasta uustulnuk (2020)
* NBA uustulnukate sümboolne esiviisik (2020)

Isiklikku
---------

* Moranti atleetlikkust on võrreldud Russell Westbrookiga, kes on ka Moranti lemmikmängija.
* Morantil on tüdruksõbra KK Dixoniga tütar Kaari Jaidyn Morant, kes sündis 7. augustil 2019.
* Moranti lemmikartist on räppar Lil Baby.

Viited
------

1. 1 2  "Ja Morant, Murray State's High-Flying Star, Is No Longer College Hoops's Best Kept Secret".
2. 1 2  "Ja Morant".
3. ↑  "The best NBA prospect you've never heard of? Murray State's Ja Morant".
4. ↑  "Racer recruiting class 'among 10 best'". Originaali arhiivikoopia seisuga 2. veebruar 2022.
5. ↑  "Racers Lockdown Brescia – Hawkins On Fire With 28 Points".
6. ↑  "Racers Lockdown Brescia – Hawkins On Fire With 28 Points".
7. ↑  *Murray State Basketball 2017–18 NCAA Tournament Guide*, p. 9.
8. 1 2  "Ja Morant stats".
9. ↑  "How a hungry coach led to the discovery of viral college sensation Ja Morant".
10. ↑  "Murray State star Morant declares for NBA draft".
11. ↑  "Grizzlies select Ja Morant with second overall pick in 2019 NBA Draft".
12. ↑  "Grizzlies sign Ja Morant to multi-year contract".
13. ↑  "Basketball Reference - Ja Morant". Originaali arhiivikoopia seisuga 11. aprill 2021.
14. ↑  "a Morant modeled his game after Westbrook: 'He's my favorite player'".

Välislingid
-----------

* Ja Morant – NBA.com
* Ja Morant – Basketball-Reference.com